April | 2011 | Diakonos
Alles loop reg, altyd reg???
☛ Neels Jackson skryf dié week in die Beeld, oor hoe ons na God kyk. En dan sê Neels dat ons graag 'n God soos 'n Toyota wil hê… Julle weet mos, "Alles loop reg, altyd reg."
Die groot probleem waarmee ons egter opgeskeep sit, is dat alles NIE altyd reg loop nie! Misdaad, siektes, droogtes of oorstromings, natuurrampe en allerlei ander dinge wys ons dat dinge NIE altyd reg loop nie, selfs nie vir gelowiges nie. Dan kry ons mense wat dit goed bedoel wat vir ons kom sê: "Jy moet net meer geloof hê". Dan sal alles reg loop.
Mense wat hierdie tipe Toyota Godsbeeld het, word dan in hulle diepste wese geskok wanneer iets soos die tsoenami in Japan gebeur, of kanker my tref, of my kind sterf, of…. Dan argumenteer hulle, hoe kan Hy God wees as Hy nie so iets kan keer nie! So asof Hy 'n ligskakelaar is wat dinge laat gebeur as jy die knoppie van gebed druk.
☛ In ons teks vanmôre (Jesaja 52:13-53:12) word die "Dienaar van God" beskryf, as iemand wat NIE 'n "alles loop reg" Godsbeeld kon gehad het nie. Ons lees "hy was misvormd", "hy was verag", "hy was deur mense verstoot", "iemand wat lyding en pyn geken het".
As ons ook vanoggend dink aan Jesus se lyding aan die kruis dan is dit sinvol om te vra wat Sy lyding beteken vir die verskillende vorms van swaarkry wat 'n ons hier op aarde beleef.
Die een ding wat dit nié beteken nie, is dat daar nie langer moeite en ellende gaan wees nie. Die Psalmdigter het immers nie geskryf dat hy die dal van doodskaduwee gaan systap nie, wel dat hy dit met vertroue tegemoet sal gaan. Hy "sal geen onheil vrees nie," het die ou vertaling gesê.
Want in 'n sin is die Japanse tsoenami nie 'n abnormale verskynsel nie. Dit is hoe die lewe is.
'n Lewe wat dit nie ontsien het om die Seun van God aan 'n kruis vas te spyker nie!
☛ As die tsoenamies van die lewe ons egter tref, watter sin bied Jesus se lyding vir ons? Soos Martin Luther vra, waar vind ons 'n genadige God? Vanuit die Nuwe Testament is hierdie beeld van die dienaar van God in Jesaja al op Jesus van toepassing gemaak, maar nie net op Hom nie. In 1 Petrus 2 word hierdie beeld op ons daaglikse lewe as Christene van toepassing gemaak deurdat ons Christus in Sy lyding moet navolg.
Niemand sien egter uit daarna om te ly nie, niemand wil willens en wetens in pyn inloop nie. Jesaja gebruik die beeld van die "arm van God" om te verduidelik dat selfs binne lyding en pyn, God nog steeds daar is, God nog steeds genadig is. Hy is daar om ons te ondersteun. Sy "arm" is magtig genoeg, en Hy liefdevol genoeg om met ons te wees deur alles wat ons mag teenkom.
Hierin is besondere betekenis opgesluit vir ons as die kerk. Daar word baie gevra na hoe "die kerk" se stem in hierdie tye gehoor moet word. Ons as die kerk van die Here behoort nie onsself nie maar aan die oorwinnaar, die eerste kneg, aan Jesus. Ons is nie geroepe om die suksesvolste, mooiste, rykste in ons omgewing te wees nie, Nee, soos die kneg van die Here "ons lyding op hom geneem" het, so moet ons 'n plek wees wat die swaarkry en lyding van die omgewing op ons neem. Juis ons hantering van swaarkry en teenspoed moet 'n getuienis wees teenoor die mense rondom ons van ons geloof in Christus. Soos 1 Petrus 2:20,21 sê, "om lyding te verdra wanneer julle goed doen, dit is genade van God. Juis hiervoor is julle ook geroep" Jesus is tog elke oomblik met ons, ook in ons lyding. Waar vind ons 'n genadige God? In ons eie lewens, en ons maak Hom sigbaar deur ons optrede.
Vandag herinner ons, bind ons vas, aan Jesus se kruisdood, dat ons Hom hierin moet volg deur juis hierdie genade en hoop aan die nasies te wys en na hulle te neem (Jes 49:6).